|  |  |  |  |
| --- | --- | --- | --- |
|  | | Dato: | 07.08.2020 |
| Dok.nummer: | Klikk her for å skrive inn tekst. |
|  |  |
|  |  |
|  |  |
|  | |
| NOTAT  \_\_\_ | | \_\_\_ | |
|  | |  | |
| Til: | Studieporteføljeprosjektet v/ prosjektgruppen og prosjektleder Peer Andersen | | |
| Kopi til: | SPP arbeidsgruppe Drammen | | |
| Fra: | Tone Strøm/ Institutt for kultur, religion og samfunnsfag | | |

**Rapport fra arbeidsgruppe i Drammen**

# Arbeidsgruppens sammensetning

Studieporteføljeprosjektets arbeidsgruppe i Drammen har bestått av

* Anne Grethe Mjøberg, IPED
* Anne Liv Kårstad Lie, Tjenestemannsrepresentant
* Aud Kjæret, IMN
* Audun Toft, IKRS
* Hein Lindquist, IPED
* Kristin Gregers Eriksen, IKRS
* Oddvar Hjulstad, IPED
* Øyvind Hennum, ADM

Arbeidsgruppen har vært ledet av instituttleder for IKRS, Tone Strøm.

Det gikk ut en bred invitasjon til fagmiljøene ved HIUs studiesteder før opprettelse av arbeidsgrupper. Deltakelse i gruppene har vært frivilling, og vi ser i arbeidsgruppe Drammen at det er en overvekt av deltakere fra institutt for pedagogikk og ingen fra institutt for språk og litteratur. Det er også et flertall i arbeidsgruppen som er knyttet til BLU og/eller GLU.

# Møter i gruppen

Koronasituasjonen forsinket arbeidet i prosjektgruppen, og forsinket dermed også oppstarten av arbeidet i arbeidsgruppen. Gruppen har hatt fire møter i mai og juni. Alle møtene er avholdt på Zoom og gruppen har hatt fokus på forskjellige temaer hver gang, for å svare opp prosjektgruppens bestilling:

8. mai: oppstartsmøte med prosjektleder, gjennomgang av mandat

25. mai: fokus på rekrutteringstall for studieporteføljen i Drammen

5. juni: kompetanseprofilen ved studiestedet, også sett i lys av USNs strategi

22. juni: økonomisk bærekraft i programmene

# Rekrutteringstall for HIUs studieportefølje i Drammen

HIUS studieportefølje i Drammen er meget arbeidslivsrelevant og profesjonsorientert, men det er en ganske smal portefølje. I tillegg til BLU, GLU1-7 og GLU5-10 består den av tre mastergrader og et studium i pedagogisk veiledning for praksislærere.

Antall førsteprioritetssøkere per studieplass har steget for alle masterprogrammene de siste tre årene, mens lærerutdanningene ligger relativt stabilt. Høyest antall førsteprisøkere per studieplass har Master of Science in Human Rights and Multiculturalism (15,43) etterfulgt av master i karriereveiledning (12,33). Master i pedagogikk har 7,42 1.pri-søkere per deltidsplass og 3,83 per heltidsplass. BLU og GLU ligger over 1 per plass, men under 2.

Tallene for antall møtt ligger ganske godt på merket for antall avsatte studieplasser hvert år. Dette gjelder alle programmene ved studiestedet, selvsagt med mindre variasjoner fra år til år.

Størrelse på fagmiljø i Drammen gjenspeiles ikke i de store søkertallene til Drammen. Det er relativt enkelt å rekruttere fagfolk til studiestedet, en fordel som kunne benyttes til å bygge opp sterke fagmiljøer, som gjør det enda mer attraktivt å søke jobb her og dermed enklere å få tak i den riktige kompetanse. Det er et godt miljø for forskning.

Arbeidsgruppen mener at studiested Drammen har stort vekstpotensiale, men at det er infrastrukturelle hindringer i veien for å realisere dette. Studiestedets kapasitet mht både undervisningsrom og kontorplasser er sprengt. Noen opplever også at Drammen nedprioriteres ved tilsettinger. Studiesteder med lavere studentgrunnlag blir prioritert, sannsynligvis fordi det er manglende utvidelsesmuligheter i Drammen.

Arbeidsgruppen mener at valgfagstilbudet for BLU og GLU er for snevert i Drammen og at det er for mange studenter som må flytte på seg for å få faget de ønsker. Noen mener at GLU-studenten burde kunne ta alle fem årene ved ett og samme studiested og at studieporteføljeprosjektet derfor også bør se på valgfagsbredden i GLU.

# Kompetanseprofil ved studiested Drammen

Oversiktene over kompetanse på det enkelte studiested gir et samlet bilde av hvordan den formelle kompetanse innenfor de forskjellige fagområdene er distribuert. Oversikten er ikke helt nøyaktig siden den 1) teller hoder i stedet for årsverk, og 2) ikke synliggjør faglige bidrag på tvers av studiesteder. F.eks. har en professor innenfor samfunnsvitenskap i Vestfold halve stillingen knyttet mot MSc HRMC i Drammen.

|  |  |  |  |  |  |
| --- | --- | --- | --- | --- | --- |
| **Campus Drammen** | | | | | |
| **HiU Drammen har 1360 studenter og 111 ansatte (mai 2020). Fakultetet har videre 5 MA programmer (inkl GLU1-7 og GLU5-10), 1 bachelorprogram (BLU), ingen årsstudier og 1 kortere studium i Drammen.** | | | | | |
|  | Topp-komp. | Første-komp. | Lektor-komp. | Stip. | Programmer |
| IFIK |  |  | 1 |  | BLU |
| ISL | 1 | 10 | 1 | 1 | BLU/GLU |
| IMN (NAT) |  | 2 |  |  |  |
| IMN (MAT) | 1 | 3 | 3 | 1 | GLU, BLU, PPU |
| IKRS (KRLE/HRMC) | 1 | 8 | 2 | 2 | GLU, BLU, PPU, HRMC (1 stipendiat fast tilsatt) |
| IKRS (SAM) | 2 | 6 | 2 | 4 | GLU, BLU, PPU (1 stipendiat fast tilsatt, 2 midl 1.komp) |
| IKRS (KARRIERE) | 2 | 3 | 2 | 2 | 2 prof II, 1 midlertidig lektor |
| IEST (K&H) |  |  | 2 |  | BLU |
| IPED |  | 19 | 8 | 2 | BLU, GLU, PPU, Master i pedagogikk, ITEPS |
| **Drammen totalt** | **7** | **51** | **21** | **12** |  |

Andel toppkompetanse i pedagogikk i Drammen er utfordring. Til tross for mastergrad i pedagogikk her har IPED ingen professorer ved studiestedet, men 5 i Porsgrunn hvor det er relativt få studenter. Professorkompetansen ved master i pedagogikk tilføres altså fra andre studiesteder. Også totalt er andelen toppkompetanse relativt lav; 7 av 111 er drøye 6%, men igjen: oversikten teller hoder og ikke årsverk.

Siden 5 av HIUs utdanningstilbud på studiestedet er masterprogram, burde andelen toppkompetanse vært høyere. Tilsynsforskriften krever minst 10% toppkompetanse og minst 50% førstekompetanse på masternivå. Arbeids­gruppen ser derfor at det er behov for fortsatt å holde fokus på intern kompetanseheving, spesielt for å øke andelen toppkompetente.

Arbeidsgruppen påpeker også at det er lettere å rekruttere riktig kompetanse i de fleste fag til studiested Drammen pga reiseavstand til Oslo/Gardermoen. Dette burde benyttes strategisk til å øke første- og toppkompetanse for lærerutdanningene.

Det er ikke fagmiljøer i praktiske og estetiske fag ved studiestedet, kun et par hoder innenfor idrett, og kunst og håndverk pga behovet i enkelte kunnskapsområder i BLU.  Studenter ved grunnskolelærerutdanningene må reise til andre studiesteder hvis de ønsker kroppsøving, musikk, eller kunst og håndverk.

Arbeidsgruppen mener for øvrig at bemanningen er skjevfordelt mellom studiesteder sett ut fra antall studenter. Enkelte studier er mer lærerintensive enn andre, og er derfor plassert i en høyere finansieringskategori. Vi antar at dette vil være tilfelle for studiene i Rauland, men kan ikke se hvorfor Vestfold og Porsgrunn skal ha så mye lavere studenttall per faglig tilsatt enn Drammen/Ringerike.

Arbeidsgruppen ber derfor prosjektgruppen i det videre arbeid å se nærmere på forskjellene mellom studiesteder når det gjelder «antall studenter per faglig tilsatt», men justert for finansieringskategori.


|  |  |  |  |
| --- | --- | --- | --- |
|  | Antall studenter | Antall faglig tilsatte | Studenter per faglig tilsatt |
| Ringerike | 122 | 3 | 40,7 |
| Drammen | 1360 | 111 | 12,3 |
| Drm/Ringerike | 1482 | 114 | 13 |
| Bø | 883 | 75 | 11,8 |
| Notodden | 1648 | 146 | 11,3 |
| Porsgrunn | 474 | 55 | 8,6 |
| Vestfold | 1464 | 171 | 8,6 |
| Rauland | 142 | 27 | 5,3 |
| **TOTALT** | **6093** | **588** | **10,4** |

# Økonomisk bærekraft

Gruppen har gjennomgått studenttall og inntektssiden for studieporteføljen i Drammen, men synes det er vanskelig å si noe konkret om bærekraft i studietilbudet når vi ikke kan se kostnadssiden, men ut fra antall studenter i programmene og det høye antallet studenter per faglig tilsatt, vil vi mene at studiestedets portefølje er bærekraftig.

Arbeidsgruppen vil også i denne sammenhengen påpeke at Drammen har en stram og profesjonsrettet studieportefølje, med god søkning og gode studenttall, og relativt få faglige tilsatte per student. Gruppen ser det dermed som vanskelig å diskutere endringer i form av nedleggelser eller rasjonaliseringer i programmene som går i Drammen. Drammen har få studieplasser i forhold til søkere, og USN og fakultetet burde heller benytte studiestedets fordeler mht geografisk plassering til å legge flere studieplasser hit for å opprette nye studietilbud her, eller utvide eksisterende. Arbeidsgruppen mener at studiestedet har rekrutteringspotensiale for årsstudier og internasjonaliseringsstudier som kunne styrket de store fagutdanningene BLU/GLU. Infrastruktur og generelle rammeforhold er foreløpig en hindring for en utvidelse av fakultetets aktivitet i Drammen.

GLU-studenter søker seg til Drammen, men så må de over på andre campus for å ta valgfag pga meget smalt valgfagstilbud ved studiestedet til tross for gode studenttall. Studentene misliker dette sterkt. Det medfører dårlig rykte for USN, studentene søker ved et campus, men flyttes til andre for å ta fag i andre/tredjeår.



**Gjennomgang av studiepoengsproduksjon per program**

Arbeidsgruppen kommenterte at det er en markert nedgang i studiepoengsproduksjon i BLU, og spurte om det er fordi studenter slutter, søker overflytting til andre studiesteder, eller andre institusjoner?

Det ble også stilt spørsmål ved hvordan utslaget for studiested Drammen blir i BLU og GLU når manglende bredde i fordypningsfag/valgfag gjør at studentene overføres til andre studiesteder. Telles produksjonen da på andre studiesteder? Er det en konsekvens av valgfagsstrukturen? Vi bør se stigning på andre campus.

Vi må få oversikt over hvordan studiepoengsproduksjon telles da tallene er nedadgående på alle campus.

**Gjennomgang av kandidatproduksjon per program**

Det er lav gjennomføringsgrad på noen program, spesielt MSc HRMC utmerker seg negativt i oversikten, men det må påpekes at HRMC før 2018 hadde opptak annethvert år, slik at det ikke skulle vært kandidater i oddetallsår. Oversikten viser således at det er kandidater som leverer mer enn ett semester etter normert progresjon.

Ellers synker kandidatproduksjonen fra 2018 til 2019 for både BLU og master i pedagogikk.

Kandidatproduksjonen utgjør en stor andel av finansieringen og det er viktig å undersøke hva som skal til for å opprettholde/øke den.

**Profilering av HIUs aktivitet i Drammen**

I studieporteføljeprosjektets mandat er vi er bedt om å innta et tiårsperspektiv ved utvikling av scenarier, og prosjektet vil kunne påvirke studieporteføljen fra tidligst 2022. Innenfor et tiårsperspektiv må man ta høyde for at enkelte av dagens rammefaktorer kan bli endret.

Man bør kanskje gå for spesialisering på de forskjellige studiestedene som bygger på tidligere profil og sterke fagmiljøer. Det er IPED, ISL og IKRS som har høy andel førstekompetanse i Drammen og som dermed bør stå sentralt ved videreutvikling av studietilbud ved studiestedet

Et forslag til profilering av studiested Drammen er å satse på studietilbud som er arbeidslivs- og profesjonsinnrettet, slik porteføljen ved studiestedet er nå. Internasjonalisering er et perspektiv som bør med i en fremtidig profil for Drammen. Master i Human Rights and Multiculturalism (HRMC) kan være utgangspunkt for videreutvikling av emner som internasjonale studenter kan søke på som utvekslingsemner. Fremmedspråksdidaktikk er også et vekstområde. Årsstudier som faller inn under samme profil bør vurderes.

Master i pedagogikk kunne deles inn i pedagogikk og spesialpedagogikk. Masteren i spesialpedagogikk i Drammen kunne ha fokus på matematikkvansker, språk-, lese- og skrivevansker, som er særlig relevant for GLU/profesjonsutdanningen.